Svensk gissel i Mali med videoappell
Opptaket ble gjort i juni, men er først nå offentliggjort i sin helhet. - I dag er det 23. juni 2013. Den 25. november 2011 ble jeg kidnappet i Timbuktu, Mali, av mujahedin. Jeg har blitt ... jeg har siden vært i Sahara, sier Johan Gustafsson (38) på svensk. Han virker fattet og forteller at han har god helse og blir godt behandlet. Men han ber også om at Sverige finner en løsning slik at han kan bli frigitt. - Jeg er blitt bedt om å gi en melding til det svenske folket og regjeringen i Sverige om å forsøke å finne en løsning, å arbeide med mujahedin, for min frigivelse, sier han. Det er al-Qaidas nordafrikanske fløy, Aqim, som har påtatt seg ansvaret for kidnappingen av svensken. Han var på motorsykkelferie da han ble tatt til fange sammen med en nederlender og en mann med britisk og sørafrikansk statsborgerskap. Fransk UD mener at videoen virker «troverdig», mens svenske myndigheter ikke har villet kommentere den.
En svensk mann som ble kidnappet i Mali for snart to år siden, ber om hjelp til å bli løslatt. I et videoopptak sier han også at han savner sine nærmeste.